钦定古今图书集成/理学汇编/学行典/第078卷 > 明敖英慎言集训 > 《戒尽言》
## 钦定古今图书集成/理学汇编/学行典/第078卷 > 明敖英慎言集训 > 《戒尽言》

《韩文公》曰：好尽言以招人过国，武子所以见杀于齐
也。

新安陈氏曰：“出言有时，而不敢尽，保身之道也。”
蔡居安在秘书省，会馆职食瓜，令客征瓜事，每一条
食一片，坐客不敢尽言，居安所征为优。将毕，校书郎
董彦远连征数事，皆所未闻，众叹服之。识者谓彦远
必不能安，后数日果外补。

古人《座右铭》曰：“言语不可说尽。”

薛文清公曰：“小人不可与尽言。”

或曰：“子于人概不尽言，非忠也。且子不欲尽言于人，人亦将不尽言于子，以是求益，不亦难乎？” 英曰：“古称惟善人能受尽言，予于亲厚之能委心者，何敢不尽言哉？第愧无可尽言者耳。” 许鲁齐曰：“凡求益之道，在于能受尽言。或议论经旨，或撰述文字，以至凡在己者，或有未善人，能为我尽言之，则终身服膺而不失。” 予于亲厚者，固尝求其尽言以益我矣。况有言焉，敢不虚以受邪？